'અલકાને અને ભાવિકાને ભૂલી જાવ.' બાપાના ગળે ઊતરી જાય એવો જવાબ વિભાકરે વિચારી લીધો હતો. ‘મોતનો મલાજો જાળવવા જેટલી માનવતા એ બંને ભાભીમાં છે. શાલુબહેન અને સુભાષકુમારની પરેશાની એમના ખુદના પ્રોબ્લેમને લીધે હશે. એ બંને માણસ વચ્ચે કંઇક બોલવાનું થયું હોય એને લીધે બંને ઉચાટમાં આવી ગયાં હોય એવું બને.' સહેજ અટકીને એણે હરિવલ્લભદાસને સમજાવ્યું. 'શાલુને આમેય એના દિયર- દેરાણી સાથે સાપ-નોળિયા જેવો સંબંધ છે. ત્યાં કંઇક છાસમાં છાંટો પડ્યો હોય એટલે ઝઘડવા માટે જલ્દી જવાની ઉતાવળ હોય એવું બની શકે.'